Broj: 711-I-1613-P-204/22-02-21

Zagreb, 08. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva te Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika Emi Bolf Randelj, viši referent za administrativne poslove Općine Fužine,** za davanjem očitovanja Povjerenstva,na 166. sjednici, održanoj dana 08. travnja 2022.g., daje sljedeće

**OČITOVANJE**

1. **Na temelju članka 18. stavka 5. ZSSI-a, općinski načelnik Općine Fužine David Bregovac može istovremeno uz obnašanje dužnosti općinskog načelnika** **biti član i/ili predsjednik neprofitne udruge koja djeluje na području Općine Fužine ukoliko već nije član** **upravnih i nadzornih tijela dviju neprofitnih udruga, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Donošenje odluka vezanih za dodjelu financijskih sredstava udruzi iz točke I. kao i prihvaćanja financijskih izviješča iste udruge, obveznik je dužan za vrijeme obnašanja dužnosti općinskog načelnika sukladno članku 9. ZSSI-a prenijeti na drugu osobu te javnosti i** **Općinskom vijeću Općine Fužine deklarirati okolnost povezanosti s tom udrugom.**

Obrazloženje

Zahtjev za davanjem očitovanja Povjerenstva podnijela je Emi Bolf Randelj, viša referentica za administrativne poslove Općine Fužine. Zahtjev je zaprimljen pod poslovnim brojem 711-U-3957-P-204/22-01-5 dana 31. ožujka 2022. povodom kojeg se vodi predmet broj M-204/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona.

Člankom 8. stavkom 3. i stavkom 4. ZSSI-a propisano je da su u slučaju dvojbe predstavlja li neko ponašanje povredu toga Zakona o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Podnositeljica u zahtjevu navodi da se Povjerenstvu obraća u ime općinskog načelnika Davida Bregovca te traži mišljenje Povjerenstva predstavlja li sukob interesa ukoliko bi općinski načelnik bio član ili predsjednik udruge koja djeluje na podrućju Općine Fužine, pri čemu napominje kako općinski načelnik donosi odluku o dodjeli financijskih sredstava za financiranje udruge i prihvaća financijske izviješća iste.

Uvidom u Registar obveznika koji ustrojava i vodi Povjerenstvo, utvrđeno je da David Bregovac obnaša dužnost općinskog načelnika Općine Fužine u aktualnom mandatu od 21. svibnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 18. stavkom 5. ZSSI-a propisano je da obveznici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih o pravdanih troškova.

Sukladno odredbama članka 16. Zakona o udrugama („Narodne novine“ broj 74/14., 70/17 i 98/19. ) članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge te je stoga skupština udruge upravno tijelo udruge u smislu članka 18. stavka 5. ZSSI-a

Obavljanje funkcije predsjednika udruge može se smatrati obavljanjem upravne ili izvršne funkcije u udruzi kao neprofitnoj pravnoj osobi iz članka 18. stavka 5. ZSSI-a.

Slijedom navedenoga, Povjerenstvo zaključuje da na temelju članka 18. stavka 5.ZSSI-a, općinski načelnik Općine Fužine David Bregovac može istovremeno uz obnašanje navedene dužnosti obavljati funkciju predsjednika neprofitne udruge koja djeluje na području Općine Fužine ukoliko već nije član upravnih i nadzornih tijela dviju neprofitnih udruga, ali bez prava na naknadu ili primanje dara vezano za navedene funkciju, osim prava na naknadu putnih i drugih opravdanih troškova, pri čemu je dužan obavljanje funkcije navesti u imovinskoj kartici.

Obveznik navedenom zakonskom odredbom nije ograničen u pogledu broja udruga u kojima može biti član za vrijeme obnašanja javne dužnosti.

Nadalje, ukazuje se da je člankom 9. stavcima 1 . i 2. ZSSI-a propisano da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Stoga je u pogledu donošenje odluka vezanih za dodjelu financijskih sredstava udruzi iz točke I. u odnosu na koju ne može biti nepristran povodom obavljanja funkcije predsjdnika, kao i vezano za prihvaćanje financijskih izviješća iste udruge, obveznik dužan za vrijeme obnašanja dužnosti općinskog načelnika, sukladno članku 9. ZSSI-a, izuzeti se od odlučivanja i ovlastiti drugu osobu na donošenje ovih odluka i poduzimanje radnji, kao i javnosti putem objave na internetskoj stranici i Općinskom vijeću Općine Fužine deklarirati okolnost povezanosti s tom udrugom.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICE POVJERENSTVA

Nataša Novaković, dipl. iur.

Dostaviti:

1. Podneositeljica, putem e-maila
2. Objava na internetskoj stranici Povjerenstva
3. Pismohrana